[{"text_idx": "#000000", "text": "Kuidas tunneksid Eestisse naasjad end taas omadena?"}, {"text_idx": "#000001", "text": "Yoko kui rahvasaadiku blogi/vlogi, ehk riigikogu liige kirjutab ja jagab videoformaadis valijatele mo\u0303tteid sellest, mis toimub Toompea saalides, Tallinnas, Eestimaa eri paigus ja tema mo\u0303tetes ning annab aru, kas ikka jagub aega ja tahtmist jo\u0303uda vahepeal ka Sisemise Rahu Va\u0308ljakule."}, {"text_idx": "#000002", "text": "Olete palutud edasistel korralistel ja erakorralistel su\u0308ndmustel osalemiseks liituma uudiskirjaga:"}, {"text_idx": "#000006", "text": "Kummitavad u\u0308he so\u0303branna so\u0303nad, et enam ei ole me kuskil omad, ei siin ega sa\u0308a\u0308l. Temal oli kogemus pojaga, kes Rootsis o\u0303ppis rahvusvahelises koolis ja siia tulles sai u\u0308hest Tallinna gu\u0308mnaasiumist juba enne katseid selge signaali, et siia sa ilmselt ei saa. Oma kaheku\u0308mne aasta tagusest kogemusest tean, et tegelikult vo\u0303ib uuesti omaks saada ku\u0308ll. See on nii naasjate kui ka meie, \u201ekodueestlaste\u201c, teha. Ja po\u0303hjust ja\u0308rele mo\u0303elda ja proovida on mo\u0303lemil: to\u0303deda, et meil on enam u\u0308hist kui seda, mis on vo\u0303o\u0303rastav."}, {"text_idx": "#000007", "text": "Minu teine so\u0303branna on Rootsis su\u0308ndinud va\u0308liseestlane, kes teismeeas vaheaegadel minuga Eestis ha\u0308ngides u\u0308ha enam tundis to\u0303mmet tagasi juurte juurde. Nu\u0308u\u0308d juba viisteist aastat elab ta perega Eestis ja su\u0308nnitas a\u0308sja oma teise lapse. Temaga arutame alati vahvaid seiku, mis tal Eestisse elama asudes ette on tulnud. O\u0303nneks on ta lo\u0303bus, julge ja paadunud optimist, kes ei kohku ka kehvemate kogemuste ees. Kuna ta elab siiani o\u0303nnelikult Eestis, siis eeldan, et ka tema jaoks on u\u0308lekaalus pigem see, mis u\u0308hendab, kui see, mis vo\u0303o\u0303rastav."}, {"text_idx": "#000008", "text": "Mida saame meie teha, et Eestisse naasjad, eestlaste diasporaa oleks siin oma? Ehk alustuseks na\u0308ha, et nende julgete inimeste elutee on vahepeal viinud mujale ja seda enam on neil nu\u0308u\u0308d kogemusi, mida Eesti heaks rakendada. To\u0303deda, et nad on omad. Kuna Eestist kolib enim a\u0308ra noori naisi ja tagasi tullakse tihti laste lasteaeda vo\u0303i kooli mineku eel, on selleks ajaks loodud pere, ja tihti on elukaaslane vo\u0303i abikaasa va\u0308lismaalt. Suhtugem neisse uutesse ho\u0303imlastesse, naabritesse, tuttavatesse ro\u0303o\u0303msalt uudishimulikult ja toetavalt. Integratsiooni Sihtasutuse juht Irene Ka\u0308osaar u\u0308tles arvamusfestivali debatis \u201eTagasi Eestisse\u201c tabavalt, et abikaasade kohanemine siin ma\u0308a\u0308rab a\u0308ra, kas pere ja\u0308a\u0308b lo\u0303plikult Eestisse."}, {"text_idx": "#000009", "text": "Kohalik omavalitsus saab aidata leida lasteaia- ja koolikohad. Riik saab tagada, et sel ajal, kui ollakse mujal, saavad lapsed ja\u0308tkata eesti keele o\u0303pet, ja tagasi tulles saaks aidata neid peresid, vo\u0303imaldades neile o\u0303ppekavas u\u0308leminekuaasta. Kindlasti on naasjate toetamine reformitud, enamasti eesti o\u0303ppekeelega, ent erisustega toime tuleva Eesti u\u0308htluskooli u\u0308ks eesma\u0308rke."}, {"text_idx": "#000010", "text": "Keskkooliastmes on no\u0303udlus rahvusvahelise bakalaureuse o\u0303ppekohtade ja\u0308rgi suurem kui pakkumine. Loome neid kohti juurde, kui see vo\u0303imaldab rahvusvahelise kogemusega Eesti noortel end taas Eestiga siduda."}, {"text_idx": "#000011", "text": "Eestlaste diasporaa ehk Eestist eemal elevate eestlaste hulk vo\u0303ib ku\u0308u\u0308ndida lausa 200 000 inimeseni. Neil, kellel on Eesti kodakondsus, on o\u0303igus osaleda ka Eesti valimistel. Praegu teevad seda va\u0308hesed \u2013 ehk ei tunta enam piisavalt kandidaate kunagisest koduringkonnast, ehk ei po\u0308o\u0308ra me poliitikutena ka neile kaasmaalastele piisavalt ta\u0308helepanu. Vo\u0303ib-olla motiveeriks mo\u0303lemat poolt kodanikukohustust ta\u0308itma eraldi valimisringkond diasporaa jaoks? Mo\u0303nedes riikides selline praktika juba toimib ja kindlasti va\u0308a\u0308riks see idee analu\u0308u\u0308si."}, {"text_idx": "#000012", "text": "Mina la\u0308ksin isaga Rootsi 1989. aastal, kui olin ku\u0308mnene, ja tagasi tulin peale keskkooli lo\u0303petamist 1999. aastal, kui olin kaheku\u0308mnene. Otsustasin peale keskkooli Rootsist tagasi tulla, sest Eestis ootasid mind minu inimesed, ootas minu maa, mille ellu ja edusse tahtsin panustada ja mulle tundus, et selleks olid ka ko\u0303ik vo\u0303imalused valla. Eestis olid minu salapaigad ja salakeel, minu ta\u0308navad ja metsad. Sidet hoidsid ma\u0308lestused ja inimesed, kellega olin pidevas u\u0308henduses. Needsamad inimesed aitasid ka uuesti kohaneda ja tunda end omana. See vo\u0303imalus naasjate kogemust kujundada on meil ko\u0303igil. Kasutame seda hoolikalt ja armastusega, inimeste, u\u0308hisosa ja Eesti pa\u0308rast."}, {"text_idx": "#000013", "text": "Foto: Eesti saatkonna ees Washingtonis"}]